b'\n_START_ARTICLE_\nTervalepp\xc3\xa4\n_START_SECTION_\nTuntomerkit\n_START_PARAGRAPH_\nTervalepp\xc3\xa4 kukkii jo ennen lehteen tuloa, yleens\xc3\xa4 kun s\xc3\xa4\xc3\xa4t ovat talven j\xc3\xa4lkeen alkaneet leudontua ja terminen kev\xc3\xa4t alkanut. T\xc3\xa4ll\xc3\xb6in maassa on yleens\xc3\xa4 viel\xc3\xa4 lunta. Kukinta tapahtuu Suomen etel\xc3\xa4rannikolla tavallisimmin jo maaliskuun lopulla tai huhtikuun alussa, pohjoisempana my\xc3\xb6hemmin \xe2\x80\x93 pohjoisimmilla kasvualueilla vasta huhtikuun lopulla. Tervalepp\xc3\xa4 on muiden koivukasvien tapaan tuulip\xc3\xb6lytteinen. Hedekukinnot ovat pitk\xc3\xa4t roikkuvat kellert\xc3\xa4v\xc3\xa4t norkot ja emikukinto on k\xc3\xa4pym\xc3\xa4inen. Siemenet kehittyv\xc3\xa4t kev\xc3\xa4\xc3\xa4n ja kes\xc3\xa4n aikana ja varisevat alkusyksyst\xc3\xa4. Tervalep\xc3\xa4n lehti on tahmea._NEWLINE_Tervalep\xc3\xa4n silmut ovat kev\xc3\xa4\xc3\xa4ll\xc3\xa4 tahmeat. Puu tulee lehteen Etel\xc3\xa4-Suomessa toukokuun alussa, pohjoisempana hiukan my\xc3\xb6hemmin. Lantto- tai tylpp\xc3\xa4k\xc3\xa4rkiset lehdet ovat py\xc3\xb6re\xc3\xa4mm\xc3\xa4t ja v\xc3\xa4hemm\xc3\xa4n sahalaitaiset kuin tervalep\xc3\xa4n sukulaisella harmaalep\xc3\xa4ll\xc3\xa4, jonka lehdet ovat suippok\xc3\xa4rkiset. Tervalepp\xc3\xa4 on kasvutavaltaan puumaisempi ja suurempi kuin Suomen toinen lepp\xc3\xa4laji harmaalepp\xc3\xa4. Tervalepp\xc3\xa4 kasvaa yleisesti noin 15-, poikkeuksellisesti jopa 30-metriseksi. Sen tunnistaa my\xc3\xb6s harmaalep\xc3\xa4n kuorta tummemmasta kuorestaan, joka vanhalla puulla paksuuntuu kaarnaksi. Suomen suurimmat luonnonvaraiset tervalep\xc3\xa4t kasvavat etel\xc3\xa4rannikolla, hemiboreaalisella kasvillisuusvy\xc3\xb6hykkeell\xc3\xa4.\n_START_SECTION_\nLevinneisyys ja kasvupaikat\n_START_PARAGRAPH_\nTervalepp\xc3\xa4 kasvaa kosteissa ravinteikkaissa lehdoissa, saaristossa, jokien ja purojen varsilla sek\xc3\xa4 j\xc3\xa4rvien rannoilla. Tervalepp\xc3\xa4 kest\xc3\xa4\xc3\xa4 hyvin hetkellisi\xc3\xa4 tulvia. Kostealla ja aurinkoisella paikalla siit\xc3\xa4 voi Etel\xc3\xa4-Suomessa joskus kasvaa todellinen j\xc3\xa4tti._NEWLINE_Tervalepp\xc3\xa4 kasvaa Suomessa runsaimmillaan maan etel\xc3\xa4osissa, jossa sit\xc3\xa4 tapaa l\xc3\xa4hes kaikilla v\xc3\xa4h\xc3\xa4nkin kosteilla paikoilla. Vaikka se on eritt\xc3\xa4in yleinen Etel\xc3\xa4-Suomessa, sit\xc3\xa4 esiintyy pohjoisemmaksi ment\xc3\xa4ess\xc3\xa4 v\xc3\xa4hemm\xc3\xa4n, ja Oulun korkeudella se on jo l\xc3\xa4hes harvinaisuus. Joitakin yksitt\xc3\xa4isi\xc3\xa4 esiintymi\xc3\xa4 on tavattu kuitenkin jopa Lapin maakunnan etel\xc3\xa4osista, pohjoisimmillaan Rovaniemen korkeudella. Pohjois-Suomessa tervalep\xc3\xa4st\xc3\xa4 harvoin kasvaa paksua komeaa puuta: yleens\xc3\xa4 se j\xc3\xa4\xc3\xa4 kitukasvuisemmaksi._NEWLINE_Luonnontilainen tai luonnontilaiseen verrattava tervalepp\xc3\xa4korpi on luonnonsuojelulaissa m\xc3\xa4\xc3\xa4ritelty suojeltava luontotyyppi, jota on j\xc3\xa4ljell\xc3\xa4 enint\xc3\xa4\xc3\xa4n pari sataa hehtaaria koko maassa. _NEWLINE_Tervalepp\xc3\xa4 kasvaa kaikissa Euroopan maissa lukuun ottamatta Islantia ja Maltaa. V\xc3\xa4limeren alueella se kasvaa vuoristoissa, sill\xc3\xa4 se tarvitsee viile\xc3\xa4n lepokauden. Tervalepp\xc3\xa4 on Keski-Euroopassa yksi tavallisimmista lauhkean lehtimets\xc3\xa4vy\xc3\xb6hykkeen puulajeista.\n_START_SECTION_\nHy\xc3\xb6tyk\xc3\xa4ytt\xc3\xb6\n_START_PARAGRAPH_\nTervalepp\xc3\xa4\xc3\xa4 materiaalina on alettu kauneutensa vuoksi arvostaa. Siit\xc3\xa4 valmistetaan muun muassa saunan lauteita, savustuspuruja ja kitaroita. Sein\xc3\xa4paneelina se on my\xc3\xb6s suosittu. Sahatavaran saantia v\xc3\xa4hent\xc3\xa4v\xc3\xa4t runsaat mustat kuivat oksat.'